Kaklaraiščių tiltas

Kaklaraiščių tiltas –  tiltas (viadukas), skirtas pėsčiųjų ir dviratininkų judėjimui, stovintis Vilniuje, Karoliniškių mikrorajone, V. Maciulevičiaus gatvės ašyje. Kerta iškasoje nutiestą Vakarinį aplinkkelį, jungia gyvenamąjį rajoną su mišku. Statinys žinomas dėl vietos bendruomenės kuriamo neįprasto įvaizdžio, susijusio su puošyba kaklaraiščiais. Įprastai, ant tilto kabo keli šimtai šių puošybinių elementų.

Pėsčiųjų bei dviratininkų tiltas pastatytas vykdant aplinkkelio statybų II etapą, trukusį daugiau kaip dvejus metus, užbaigtą 2013 m. Šiame ruože nutiesta 2,84 km ilgio 6 eismo juostų abiem kryptimis greitoji gatvė, lygiagreti Laisvės prospektui.Vilniaus aplinkkeliai: tiesiai arčiau, aplink greičiau cargonews.lt Tiltas vieno tarpatramio, sumontuotas iš metalinių konstrukcijų, laikomas santvarų. Perdanga atremta į metalines sijas. Ėjimo takas nutiestas erdvinės santvarinės konstrukcijos apačia, iš šonų ribojamas vertikaliomis santvaromis su dengiančiomis saugumo grotelėmis.Kaklaraiščių tiltas Google Street View Ilgis apie 48 m.Kaklaraiščių tiltas žemėlapyje maps.lt

 Tilto įvaizdis 

2015-ųjų balandį pririšus tris pirmuosius kaklaraiščius, ant tilto buvo paliktas iniciatorių laiškas, paaiškinęs šį sumanymą: kaklaraiščių rišimo nereikia sieti su jokia religine švente, tiesiog keli vietos gyventojai šitaip įprasmino idėją gyventi gražiau.Kaklaraiščiai ant tilto virš Vilniaus aplinkkelio atsirado po vieno įvykio lrytas.lt 2017-05-14 

2020 m. per vieną naktį tiltas pasikeitė neatpažįstamai. Jau šešerius metus Vakariniame aplinkkelyje pravažiuojančius kaklaraiščiais džiuginęs tiltas neteko visų savo atributų – kaklaraiščių. Apie įvykio priežastis nieko nežinojo nei Vilniaus miesto savivaldybė, nei pats autorius. Apie šį tiltą, kaip Vilniaus miesto puošmeną, buvo skelbiama ir į sostinę atvykstantiems turistams.Detektyvas Vilniuje: gerai žinomas tiltas per naktį tapo neatpažįstamas lrytas.lt 2020-03-03 Tilto įvaizdis ir anksčiau ne kartą kentėjo nuo vandalų: dalis kaklaraiščių būdavo pavagiami, kitus apdegindavo. Tačiau dažnai šiuo tiltu judantys žmonės matydavo, kad ant tilto būdavo užrišami vis nauji kaklaraiščiai. Šventiniu laikotarpiu, palaikydama miesto gyventojų iniciatyvą, tiltą savivaldybė papuošė šviečiančiais kaklaraiščiais, o šventėms pasibaigus šiuos nukabino. Jokių kitų darbų esą daryta nebuvo. Tiltas netrukus vėl atnaujintas ir išpuoštas naujais kaklaraiščiais – savo kaklaraiščius čia užkabino Vilniaus meras Remigijus Šimašius kartu su idėjos autoriumi, tarpdisciplininių menų kūrėju Juliumi Žėku. Tuomet meras pakvietė vilniečius tęsti savitą tradiciją ir nešti nebereikalingus kaklaraiščius ant tilto arba į savivaldybę, kur pastatyta tam tikslui nemaža dėžė.Kaklaraiščių tiltas Vilniuje atsinaujino: papuošti gali visi vilniečiai delfi.lt 2020-03-04

 Šaltiniai 

 Nuorodos 
 Kaklaraiščių tilto iniciatorius: pastarųjų rišimas – būdas susikurti magijos kasdienybėje lrt.lt/mediateka 2020.06.23 

Kategorija:Vilniaus tiltai
Kategorija:Lietuvos pėsčiųjų tiltai
Kategorija:Lietuvos santvariniai tiltai
Kategorija:Lietuvos viadukai